open-index/open-wikipedia-markdown huggingface dataset:
Octocorallia

**Octocorallia** (ook bekend as **Alcyonaria**) is ’n subklas van Anthozoa wat uit sowat 3&nbsp;000 spesies waterorganismes bestaan wat as poliepe voorkom; hulle het gewoonlik tentakels in veelvoude van agt. Dit sluit sagte korale, bloukorale, seevere, seewaaiers en seeswepe in en bestaan uit drie ordes: Alcyonacea, Helioporacea en Pennatulacea. Hierdie organismes het ’n interne skelet en poliepe met agt tentakels. Nes by alle lede van Cnidaria het die diertjies ’n ingewikkelde lewensiklus wat ook ’n planktonfase insluit.

Octocoralia lyk soos steenkorale, maar het nie die kenmerkende harde skelette nie. Hul agt tentakels is veeragtig en het talle vertakkings, bekend as pinnules. Hulle is ook koloniale diere wat in ’n sagte matriks geanker is en aan mekaar verbind word deur gastrovaskulêre kanale waardeur water en voedinstowwe tussen al die lede van die kolonie uitgeruil kan word. Die skeletmateriaal bestaan uit lewende weefsel wat deur talle swerwende amebosiete afgeskei word. Hoewel dit gewoonlik sag is, word dit by sekere spesies versterk deur kalk- en horingagtige materiaal.

## Filogenie 
Octocorallia word beskou as monofileties (met al sy spesies wat van ’n enkele voorsaat afstam), hoewel die verhouding tussen die verskillende onderafdelings nie baie bekend is nie. Die seevere (Pennatulacea) en bloukorale (Helioporacea) word steeds in aparte ordes ingedeel, terwyl die huidige orde Alcyonacea histories deur vier ordes verteenwoordig is: Alcyonacea, Gorgonacea, Stolonifera en Telestacea.

Die huidige filogenie is: 

## Verwysings 
## Eksterne skakels 
*
*
*15px Hierdie artikel is vertaal uit die Engelse Wikipedia
BirdLife International

**BirdLife International** is 'n internasionale koepelorganisasie vir voëlbeskerming. Die organisasie stel homself ten doel om voëls en hul leefgebied te beskerm en daarmee die biodiversiteit op aarde te stimuleer in diens van die welsyn van die mens.

## Organisasie en vennote 
Die vennote in *BirdLife International* is grotendeels nasionale voëlbeskermingorganisasies. Hulle is afkomstig van meer as 'n honderd lande dwarsoor wêreld (al die wêrelddele behalwe Antarktika is verteenwoordig).

BirdLife International het wêreldwyd meer as 1 miljoen hektaar land in beheer of besit en die organisasie het ongeveer 2,5 miljoen lede en 4000 medewerkers. Naas die beskerming van voëls en hul biotoop stel BirdLife hul ook ten doel om die welsyn van mense te bevorder deur die stimulering van biodiversiteit. Die organisasie wil deur die aktiwiteite van voëlbeskerming ook 'n rol speel in die manier waarop mense hul lewensonderhoud verdien.

Die hoofkantoor van die organisasie is in Cambridge, die hoofkantoor van die afdeling Europa in Wageningen en die hoofkantoor vir die Europese Unie in Brussel.
Vlae gebruik in motorwedrenne

Die **vlae gebruik in motorwedrenne**, insluitend **Formule 1**, dien as kommunikasie tussen die wedrenbeheer (organiseerders) en die deelnemers (renjaers).
LitNet Akademies

***LitNet Akademies*** is 'n Afrikaanstalige portuurbeoordeelde, aanlyn akademiese tydskrif wat op die LitNet-webwerf gepubliseer word. Die tydskrif publiseer navorsingsartikels in ses onderafdelings, nl. Ekonomiese en Bestuurswetenskappe, Geesteswetenskappe, Godsdienswetenskappe, Natuurwetenskappe, Opvoedkunde, en Regte. Die tydskrif is geakkrediteer deur die Department van Hoër Onderwys en Opleiding van Suid-Afrika. Die joernaal is oorspronklik onder die redakteurskap van prof. Etienne van Heerden ontwikkel en het vinnig uitgebrei na verskeie dissiplinêre afdelings. Die joernaal volg ’n ooptoegang-model en vra geen bladgelde van outeurs nie, terwyl kopiereg by die outeurs self bly. 

*LitNet Akademies* se hoofredakteur is prof. Etienne van Heerden. Die tydskrif word finansieel ondersteun deur die Trust vir Afrikaanse Onderwys.

## Statistiek en impak 
In 2020 is 91 geakkrediteerde navorsingsartikels in Afrikaans deur *LitNet Akademies* gepubliseer, wat saam 2 470 bladsye beslaan het. Die LitNet-webwerf, wat die tydskrif huisves, het gemiddeld meer as 180 000 unieke besoekers per maand ontvang, wat dit een van die mees geleesde Afrikaanse akademiese publikasieplatforms maak.

## Samewerkings 
In vennootskap met die Nasionale Afrikaanse Letterkunde Museum en Navorsingsentrum (NALN) onderhou *LitNet Akademies* ’n katalogus van meer as 38 000 dokumente wat die Afrikaanse letterkunde en verwante dissiplines dek.

## Verwysings 
## Eksterne skakels 
*  Amptelike webwerf
Streepkol-klipspringer

Die **Streepkol-klipspringer** (*Istiblennius dussumieri*) is 'n vis wat in die westelike Stille Oseaan, die Indiese Oseaan en aan die kus van Oos-Afrika suidwaarts tot by die Oos-Kaap voorkom. In Engels staan die vis bekend as die *Streaky rockskipper*.

## Identifikasie 
Die vis word tot 10 cm lank. Die vis se lyf is lig van kleur met bruingroen vertikale, breë strepe oor die sye wat nouer word aan die onderkant en in twee verdeel. Die breë strepe word kolletjies aan die bokant van die vis se lyf. Daar is 'n tentakel bokant die oë. Hulle leef op rotsstrande en tussen getypoele in water wat selde dieper as 1 m is. Die visse is alleenlopers of bly in klein groepies saam. Hulle vreet draderige alge.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Eksterne skakel 
* http://www.fishbase.org/summary/Istiblennius-dussumieri.html

## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014
PSG

**PSG** is 'n Suid-Afrikaanse finansiëledienstemaatskappy wat in 1998 gestig is en benewens Suid-Afrika ook in Namibië en Mauritius handel dryf. Die HUB is Francois Gouws en die voorsitter van die raad van direkteure is Willem Theron.

## Verwysings 
## Eksterne skakels 
*  Amptelike webwerf
Hydrozoa

**Hydrozoa** (van antieke Grieks ὕδρα *hydra*, "seeslang", en ζῷον *zoon*, "dier") is ’n klas baie klein, roofsugtige diere. Sommige kom alleen voor en ander in kolonies; die meeste woon in soutwater. Die kolonies van die koloniale spesies kan groot wees, en in sommige gevalle kan die gespesialiseerde diertjies nie buite die kolonie oorleef nie. ’n Paar genusse in die klas kom in varswater voor. Die klas is verwant aan die jellievis en korale en behoort tot die filum Cnidaria.

Sommige voorbeelde van Hydrozoa is varswaterjellievisse (*Craspedacusta sowerbyi*), varswaterpoliepe (*Hydra*), *Obelia*, *Physalia physalis* en lugvarings (*Sertularia argentea*).

## Anatomie 
Die Hydrozoa-spesies het heeltemal verskillende vorme, leefwyses en afmetings. Die meeste spesies sluit beide ’n poliep- en kwalfase in hul lewenstadiums in, hoewel sommige net die een of die ander het. *Hydra* het byvoorbeeld geen kwalfase nie, terwyl *Liriope* nie ’n hidroïedfase het nie.

### Poliepe 
Die hidroïedvorm is gewoonlik koloniaal, met verskeie poliepe wat aan mekaar verbind is deur buisagtige weefsel. Die kolonies is gewoonlik klein, nie meer as ’n paar sentimeter breed nie, maar sommige in die orde Siphonophorae kan verskeie meter groot word. Hulle het ’n tak- of waaiervormige voorkoms na gelang van die spesie. 

### Kwalle 
Die kwalvormige Hydrozoa is kleiner as die tipiese jellievis – van 0,5 tot 6&nbsp;cm breed. Hoewel die meeste spesies ’n kwalfase het, is dit by sommige net ’n seksueel voortplantende knop op die oppervlak van die kolonie. Soms het die knoppe geen mond of tentakels nie en bestaan hulle hoofsaaklik uit ’n geïsoleerde teelklier.

Die liggaam bestaan uit ’n ronde sambreelvorm omring deur tentakels. ’n Buisvormige struktuur hang van die middel van die sambreel af en sluit die mond aan sy punt in. Netelselle kom aan die tentakels en om die mond voor. Die mond lei na ’n sentrale maagopening. 

## Leefwyse 
Hydrozoa is meestal karnivore. Hulle gebruik hul tentakels om klein planktondiertjes en visse te vang. Sommige lewe in simbiose met alge in hul weefsel. Hier kom sowel geslagtelike as ongeslagtelike voortplanting voor. Die meeste spesies is nie gevaarlik vir die mens nie, maar sommige het ’n dodelike netelgif. Self word hulle deur slakke en ander weekdiere, wurms, seespinnekoppe, seesterre en visse geëet.

Die hidropoliep *Turritopsis nutricula* is in staat om homself op ’n volwasse leeftyd terug te verander in ’n jeugdige poliep. Dit is die enigste bekende potensieel onsterflike dier ter wêreld.

## Verwysings 
## Eksterne skakels 
*
*
*15px Hierdie artikel is vertaal uit die Engelse Wikipedia
Gerimpelde klipspringer

Die **gerimpelde klipspringer** (*Istiblennius edentulus*) is 'n vis wat voorkom in die westelike Stille Oseaan, die Indiese Oseaan, die Rooisee en aan die ooskus van Afrika suidwaarts tot by die Oos-Kaap. In Engels staan die vis bekend as die *Rippled rockskipper*.

## Identifikasie 
Die vis word tot 16 cm lank. Die mannetjie is dof grysgroen met 5-6 pare rooibruin, vertikale strepe oor die lyf. Daar is 'n vlesige, vel lel op die kop. Daar is ook ligte diagonale strepe op die dorsale vin. Die wyfie lyk amper soos die mannetjie maar het nie die lel op die kop nie, die strepe op die lyf word gebroke en verander eindelik na kolletjies na die agterkant van die lyf. Beide geslagte kan een of twee horisontale, ligte strepe op die kop en voorkop *aanskakel* of verander na donker, amper swart streep.

Hulle leef in rotsstrande wat aan golwe blootgestel is en word gevind in getypoele. Die vis word selde in water wat dieper as 1 m is, gesien. Hulle is gewoonlik alleenlopers, kom in pare voor of klein groepies. Die vis vreet alge. Die vis is volop.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Eksterne skakel 
* http://www.fishbase.org/summary/Istiblennius-edentulus.html

## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014
Sjokolade-dikkop

Die **sjokolade-dikkop** (*Cryptocentrus malindiensis*) is vis wat aan die ooskus van Afrika vanaf Kenia tot by die noorde van KwaZulu-Natal voorkom. Die spesie is seldsaam.

## Identifikasie 
Die vis word tot 4 cm lank. Dit is swart met 'n wit streep wat strek van die onderste lip oor die kop, op die rug tot halfpad op die lyf. Daar is ook wit vlekke en kolletjies op die kante van die lyf en vinne; die pektorale, anale en tweede dorsale vinne is deurskynend. Die stertvin is ovaalvormig met wit vlekke op en die tweede dorsale vin het ook 'n wit rand. 

Hulle leef in vlak water in koraalriwwe in water wat tot 20 m diep is. Hulle verkies sanderige bodems langs die rante van halfbeskermde riwwe of grotte. Hier leef hulle in gate, gewoonlik uitgegraaf onder klippe. Hulle is skrikkerig van aard en sku. Die vis vreet klein ongewerweldes. 

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 

## Eksterne skakel 
* http://www.fishbase.org/summary/Cryptocentrus-malindiensis.html
Rekenaarlêerstelsel

'n **Rekenaarlêerstelsel** is 'n stelsel op 'n rekenaar wat die berg en lees van data beheer. Sonder 'n lêerstelsel sou inligting wat op 'n medium gestoor is bloot 'n groot liggaam data wees met geen manier om te bepaal waar dele van die inligting begin en eindig nie. 'n Rekenaarlêerstelsel verdeel data in stukke en gee aan elke stuk 'n naam sodat dit gerieflik geïsoleer en geïdentifiseer kan word. Data word in rekenaarlêers gegroepeer, nes inligting wat op papier geskryf is in fisiese lêers gegroepeer word.

## Etimologie 
Vóór rekenaars is die term *lêerstelsel* gebruik in verband met die berg en opspoor van papierdokumente. Teen 1961 is die term reeds benewens die oorspronklike betekenis ook gebruik om na gerekenariseerde liasering te verwys. Teen 1964 was die gebruik van die begrip in die konteks van rekenaars algemeen.

## Verwysings
Ceriantharia

**Ceriantharia** (ook **silinderrose** en **viltkokeranemone** genoem) is ’n subklas van Anthozoa wat baie soos seeanemone lyk. Hulle kom alleen voor en is begrawe in sagte sediment. Hulle woon in silinders en kan hulle daarin terugtrek; die silinders bestaan uit veselagtige materiaal wat deur organelles afgeskei word. 

Silinderrose het ’n kroon van tentakels wat uit twee kranse bestaan met tentakels van verskillende groottes. Die buitenste krans het groot tentakels wat uitwaarts strek. Dit word dunner na die punte en word meestal gebruik vir die vang van kos en vir verdediging. Die kleiner, binneste tentakels word regop gehou en gebruik vir die hantering van kos en vir spysvertering.

## Taksonomie 
;Suborde Spirularia
* Familie Botrucnidiferidae Carlgren, 1912
** Genus *Angianthula* Leloup, 1964
** Genus *Atractanthula* Leloup, 1964
** Genus *Botruanthus* McMurrich, 1910
** Genus *Botrucnidiata* Leloup, 1932
** Genus *Botrucnidifer* Carlgren, 1912
** Genus *Calpanthula* van Beneden, 1897
** Genus *Cerianthula* Beneden, 1898
** Genus *Gymnanthula* Leloup, 1964
** Genus *Hensenanthula* van Beneden, 1897
** Genus *Ovanthula* van Beneden, 1897
** Genus *Sphaeranthula* Leloup, 1955
* Familie Cerianthidae Milne-Edwards & Haime, 1852
** Genus *Anthoactis* Leloup, 1932
** Genus *Apiactis* van Beneden, 1897
** Genus *Bursanthus* Leloup, 1968
** Genus *Ceriantheomorphe* Carlgren, 1931
** Genus *Ceriantheopsis* Carlgren, 1912
** Genus *Cerianthus* Delle Chiaje, 1830
** Genus *Engodactylactis* Leloup, 1942
** Genus *Isodactylactis* Carlgren, 1924
** Genus *Nautanthus* Leloup, 1964
** Genus *Pachycerianthus* Roule, 1904
** Genus *Paradactylactis* Carlgren, 1924
** Genus *Parovactis* Leloup, 1964
** Genus *Peponactis* van Beneden, 1897
** Genus *Plesiodactylactis* Leloup, 1942
** Genus *Sacculactis* Leloup, 1964
** Genus *Solasteractis* van Beneden, 1897
** Genus *Synarachnactis* Carlgren, 1924
** Genus *Syndactylactis* Carlgren, 1924
** Genus *Trichactis* Leloup, 1964

;Suborde Penicilaria
* Familie Arachnactidae McMurrich, 1910
** Genus *Anactinia* Annandale, 1909
** Genus *Arachnactis* Sars, 1846
** Genus *Arachnanthus* Carlgren, 1912
** Genus *Dactylactis* van Beneden, 1897
** Genus *Isapiactis* Carlgren, 1924
** Genus *Isarachnactis* Carlgren, 1924
** Genus *Isarachnanthus* Carlgren, 1924
** Genus *Isovactis*
** Genus *Ovactis*
** Genus *Paranactinia*

## Verwysings 
## Eksterne skakels 
* Foto's van Ceriantharia
*
*
*15px Hierdie artikel is vertaal uit die Engelse Wikipedia
Senosark

Die **senosark** in koraalriwwe is die lewende weefsel wat die skelette van die verskillende korale met mekaar verbind. Dit skei ’n stof af waarin die poliepe geanker is. 

Die senosark bevat ook die gastrovaskulêre kanaalstelsel wat poliepe in staat stel om voedingstowwe en simbiotiese soöxantellas uit te ruil.

## Verwysings 
## Eksterne skakels 
*15px Hierdie artikel is vertaal uit die Engelse Wikipedia
Altiero Spinelli

**Altiero Spinelli** (31 Augustus 1907, Rome – 23 Mei 1986, Rome) was 'n Italiaanse staatsman, wat 'n groot rol in die Europese eenwording gespeel het.

In sy jeug word hy lid van die Italiaanse Kommunistiese Party. Hy word in 1926 in hegtenis geneem en deur Mussolini se Fascistiese Spesiale Tribunaal tot 16 jaar en 8 maande tronk veroordeel. Hy het in hierdie tyd geweier om sy ideale op te gee. Hy gebruik sy tyd in gevangeskap om te studeer en word 'n proponent van supranasionale integrasie. Hy raak teleurgestel met die Kommunistiese Party en op die eilandjie Ventotene waar hy gevange gehou word begin hy om sy Federalistiese gedagtes uit te werk en hy skryf die Ventotene-manifes. Hy sê daarin dat 'n oorwinning op die Fascistiese kragte in Europa sonder supranasionale Europese eenwording nutteloos sal wees. Sy doel word om die lande van Europa só te verenig dat oorlog onmoontlik word.

Hy is lid van die Europese Kommissie van 1970 tot 1976 en raak in die tyd oortuig dat die intergoewernemetele metode van afsprake tussen die lidlande van die EEG nie die regte pad na Europese eenheid is nie. In 1980 stig hy die Krokodilklub van mense wat in die Europese Parlement probeer om 'n nuwe verdrag voor te berei wat – behalwe in naam – 'n grondwet vir 'n nuwe Europese Unie kan wees.

Sy Spinelli-Plan word op 14 Februarie 1984 in die Europese Parlement met oorweldigende meerderheid aangeneem, maar daar is nasionale parlemente wat die plan teenstaan. In 1984 word die Enige Europese Akte nogtans aangeneem wat 'n deel van sy planne verwesenlik en die grense van Europa open en in 1992 word met die Verdrag van Maastricht die Europese Unie gestig. Hy het veral die Franse onder Mitterrand oortuig om minder aan hulle intergoewernementele metode vas te hou.

Die Federalistiese beweging gebruik vandag die eiland van Ventotene as plek waar hulle saamkom.

## Verwysings
Gordon Cooper

**Leroy Gordon "Gordo" Cooper Jr.** (* 6 Maart 1927 – † 4 Oktober 2004; Kolonel Amerikaanse Lugmag), was 'n Amerikaanse lugvaartingenieur, toetsvlieënier, vlieënier in die Amerikaanse Lugmag en een van die oorspronklike ruimtemanne van die Mercury Sewe.

Cooper het in die laaste Mercury-missie, Mercury-Atlas 9, gevlieg, wat ook die langste missie was. Hy is die eerste Amerikaner wat in die ruimte geslaap het gedurende die 34-uur lange sending. Hy is ook die laaste Amerikaner wat op 'n solovlug die ruimte ingestuur is. In 1965 was hy die vlieënier van Gemini 5 se beheermodule.

## Eksterne skakels 
*  
*
Deke Slayton

**Donald Kent Slayton** (* 1 Maart 1924 – † 13 Junie 1993; Majoor, Amerikaanse Lugmag), bekend as *Deke Slayton*, was 'n Amerikaanse Tweede Wêreldoorlog-vlieënier, lugvaartingenieur, toetsvlieënier en een van die oorspronklike ruimtevaarders in die Mercury Sewe. Hy was Nasa se eerste Hoofruimtevaarder.

Slayton is op 13 Junie 1993, op die ouderdom van 69, oorlede weens 'n kwaadaardige breingewas.

## Eksterne skakels 
*
Ruimtevaardergroep 2

duimnael|Ruimtevaardergroep 2: (Agter:) See, McDivitt, Lovell, White, & Stafford. (Voor:) Conrad, Borman, Armstrong, & Young
**Ruimtevaardergroep 2** was die tweede groep van nege ruimtevaarders wat deur Nasa gekies is. Die groep is bekendgestel op 17 September 1962. Die groep is gekies om die Mercury Sewe te vergroot nadat die Gemini-program aangekondig is en wat sou lei tot die Apollo-program. Die eerste sewe is gekies om die meer eenvoudiger take van wentelbaanvlugte te bemeester terwyl die nuwe uitdagings van om ruimtevaartuie te dok en maanlandings kandidate vereis het wat oor ingenieursgrade beskik (vier van die nuwe nege) sowel as toetsvlieënier ondervinding. Twee van die nuwe groep was kanididate vir die oorspronklike groep maar is weens mediese redes afgekeur. Hierdie groep was ook die eerste wat burgerlike toetsvlieëniers aanvaar het; Neil Armstrong het die X-15 vir Nasa getoets en Elliot See het vir *General Electric* gevlieg.

Die nege is:
* Neil Armstrong
* Frank Borman
* Pete Conrad
* Jim Lovell
* James McDivitt
* Thomas P. Stafford
* Elliot M. See jr.
* Edward Higgins White
* John W. Young 

Elliot See is vier maande voor sy missie gelanseer sou word in 'n vliegongeluk dood.
Govan

**Govan** (['gʌvən]; Skots-Gaelies: ''Baile a' Ghobhainn'') is 'n distrik, parogie en voormalige *burgh* (selfregerende munisipale entiteit) wat tans deel uitmaak van Glasgow, Skotland. Dit is 2,5 myl (4 km) wes van die middestad teen die suidoewer van die Clyderivier en teenoor die monding van die Kelvinrivier en die distrik Partick geleë. Histories het dit deel uitgemaak van die graafskap Lanark.
duimnael|links|Belangrike argeologiese vondse soos die Govan-sarkofaag en die Govan-steenmonumente (waaronder die sogenaamde *hogbacks*) word in Govan se ou parogiekerk vertoon
duimnael|links|Naas oorlog- het ook passasierskepe op Govan se werwe ontstaan soos die *RMS Empress of Britain* (1905)
duimnael|links|Govan se skeepswerf. Hier bou BAE SYstems Maritime - Naval Ships skepe vir die Koninklike Britse Vloot
Volgens Middeleeuse legendes het Konstantyn, 'n 7de eeuse koning van Strathclyde, in Govan 'n klooster volgens die reël van die Ierse sendeling Columbanus gestig. Gedurende die Middeleeue het 'n veerboot Govan met Partick verbind om in die seisoenale behoeftes van beesdrywers te voorsien. In die 18de en 19de eeu het tekstielmeule en steenkoolmynbou tot die vernaamste bedrywe gegroei. Hulle is in die vroeë 19de eeu verbygesteek deur skeepsbou.

In 1864 is die status van *burgh* aan Govan toegeken wat van die nedersetting die vyfde grootste sodanige munisipaliteit in Skotland gemaak het. In 1901 was Govan die sewende grootste nedersetting in Skotland. In 1912 is dit by Glasgow ingesluit.

## Geskiedenis 
Tot in die 19de eeu was Govan 'n betreklik klein nedersetting met rietdakhuise. Industrialisering en verstedeliking het met die vestiging van 'n skeepsboubedryf in Govan begin, en die inwonertal het van slegs sowat 2&nbsp;000 teen die begin van die 19de eeu tot 9&nbsp;000 in 1864 en nagenoeg 60&nbsp;000 teen die middel van die 1880's gestyg. Een van die nuwe ondernemings, *Fairfield Shipbuilding and Engineering Company*, of ''Fairfield's* soos dit meestal kortweg genoem is, het tot die grootste skeepswerf ter wêreld gegroei wat 5&nbsp;000 werkers in diens gehad het. *Fairfield's* het later met ander werwe saamgesmelt om in 1968 *Upper Clyde Shipbuilders'' te vorm, maar sy kantoorgeboue het as argitektoniese erfenis bewaar gebly en is in kantore omgeskep.
 
In Govan is tot op hede 'n skeepswerf in bedryf waar *BAE Systems Maritime* skepe vir die Koninklike Vloot (*Royal Navy*) bou.

## Verwysings 
## Eksterne skakels 
;Geskiedenis
----
* *Undiscovered Scotland: Govan*
* *Fairfield Govan Heritage Centre* 
;Argitektuur
----
* *www.scotcities.com: Govan, Glasgow - Architecture & History* 
;Govan-steenmonumente
----
* *The Govan Stones*
Geskiedenis van die Europese Parlement

duimnael|Die Europese eenwording
Die **geskiedenis van die Europese Parlement** begin in 1951 met die Verdrag van Parys. Aanvanklik was die bevoegdhede uiters beperk maar met elke verdrag wat later gesluit is, het die bevoegdhede toegeneem.

## Verdrag van Parys 1951 
Ná die Schumanverklaring van 9 Mei 1950 wat 'n supranasionale Hoë Owerheid aangekondig het wat die vervaardiging van staal en steenkool in Frankryk en Duitsland sou beheer, het die Verdrag van Parys dit verwesenlik in die Europese Gemeenskap vir Steenkool en Staal waaraan ses lande deelgeneem het. Hierdie verdrag het ook 'n Parlementêre Assemblee gestig wat later die Europese Parlement geword het. Die Assemblee word uit lede van die nasionale parlemente gevorm.

## Verkiesings 7 tot 10 Junie 1979 
Die eerste direkte verkiesings word gehou.

## Verdrag van Amsterdam 1997 
Die bevoegdhede word opnuut vergroot. Die parlement kan saam met die Europese Raad wetgewing kontroleer op verskeie gebied soos verbruikerbeskerming, die reg om in ander lidstate te werk en omgewingsbeskerming

## Die Val van die Kommissie 1999 
Die Europese Parlement het die reg om die Europese Kommissie weg te stuur. In 1999 het dit die eerste keer ook gebeur.

## Verdrag van Nice 2000 
Die Europese Raad van Nice skep 'n Handves van die grondregte van die Europese Unie, wat deur die presidente van die Europese Parlement, Europese Raad en Europese Kommissie op 7 Desember 2000 afgekondig word.

## Verdrag van Lissabon 2009 
Hierdie verdrag versterk die Europese Parlement, maar gee ook meer bevoegdhede aan die nasionale parlemente om die Europese beleid te bepaal. Die EU-burger kry initiatiefregte. Die EP kry 'n beslissende rol by die verkiesing van die president van die Europese Kommissie. Die EP se regte word gelykwaardig aan die Europese Raad s'n.

## Verwysings
Arthur Guinness

**Arthur Guinness** (* 28 September 1725, † 23 Januarie 1803) was 'n Brits-Ierse entrepreneur en filantroop wat bekendheid verwerf het as stigter van die Guinness-brouery in Dublin, Ierland, en die Guinness-dinastie.

In 1752, toe Arthur Guinness 27 jaar oud was, het sy peetoom Arthur Price, die Anglikaanse Kerk van Ierland se aartsbiskop van Cashel, in sy laaste wil die som van £100 aan hom bemaak. Arthur het dié bedrag aangewend om 'n bierbrouery in Leixlip in die graafskap Kildare, sowat 17 km van Dublin af, te pag. In 1759 het Guinness hom in Dublin gevestig om daar sy eie onderneming te stig. Hy het met die nasate van Sir Mark Rainsford, 'n vroeëre *lord mayor* van Dublin en grondlegger van die brouery by St James's Gate, 'n pagkontrak oor 9&nbsp;000 jaar aangegaan waarvoor hy 'n jaarlikse huurgeld van £45 moes betaal.

Arthur Guinness se bloemige rooi handtekening versier steeds die etikette van bier wat in die Dublinse Guinness-aanleg gebrou is.

## Verwysings
Pienkbalk-dikkop

Die **pienkbalk-dikkop** (*Amblyeleotris aurora*) is 'n vis wat voorkom in die westelike Indiese Oseaan; aan die ooskus van Afrika suidwaarts tot by die noorde van KwaZulu-Natal. In Engels staan dit bekend as die *Pinkbar goby*.

## Identifikasie 
Die vis word tot 9 cm lank. Sy lyf is ligbleek met vyf breë vertikale strepe op. Daar is 'n rooi *traandruppel* onder die oog. Die stertvin is geel, gepunt met oranje-rooi merke op. Die vis leef in aflandige koraalriwwe in water wat 5 tot 40 m diep is. Hier word hulle gevind op sandbanke en rommel bodems. Die vis vreet klein ongewerweldes en deel 'n gat met 'n garnaal.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 

## Eksterne skakels 
* 
* http://www.fishbase.se/summary/Amblyeleotris-aurora.html
* Foto op fishbase.org
Meetkundige begrippe

Die volgende artikel bespreek die onderskeie belangrike begrippe in die meetkundige veld van wiskunde.

## Begrip van 'n hoek 
In die alledaagse lewe het ons al baie met hoeke kennis gemaak. Dink maar aan die hoek van 'n tafel, die hoek van 'n huis, die hoek van 'n vel papier ens. Wat is 'n hoek nou eintlik? In wiskunde beskou ons 'n hoek as die hoeveelheid draaiing wat 'n lyn om 'n vaste punt maak.
senter|duimnael
Die twee figure hierbo is voorstellings van hoeke. Elke hoek bestaan uit twee bene en 'n hoekpunt. AB en BC is die bene van bostaande hoeke. Die grootte van 'n hoek is die hoeveelheid draaiing wat die een been weg van die ander om die hoekpunt gedraai het.

## Grootte van 'n hoek: Graad 
Soos wat massa, inhoud, tyd, geld en lengte hulle eie eenhede het waarmee hulle groottes bepaal kan word, het 'n hoek ook 'n eenheid waarmee sy grootte bepaal word. Die eenheid is graad (mv. grade).

a. Ons begin by enige punt, sê punt A, op die sirkel en beweeg rondom die sirkel tot weer by A. Ons sê dat ons een **omwenteling** voltooi het, omdat ons een keer om die sirkel beweeg het.

b. In die tyd van die Babiloniërs het hulle sterrekundiges vasgestel dat dit die son 360 dae neem om by sy oorspronklike posisie in die hemelruim te kom. Daarom het hulle besluit om 'n sirkel in 360 gelyke dele te verdeel en elke deeltjie 'n graad te noem. Ons maak vandag nog van hierdie indeling gebruik.

c. **1 omwenteling = 360 grade.**

d. As ons nou ons sirkel presies in die helfte verdeel, kry ons twee halwe sirkels.

Ons sien nou dat daar 180 grade in 'n halwe sirkel of halwe omwenteling is.
senter|duimnael
e. As ons nou die halwe sirkels weer in die helfte verdeel, kry ons vier kwartsirkels, of kwartomwentelings.

Ons sien nou dat daar 90 grade in 'n kwart sirkel of kwart omwenteling is.
senter|duimnael
f. As die sirkel in 360 gelyke dele verdeel word, sal elke deel 1 graad groot wees.

g. **Gevolgtrekking:**

1 omwenteling = 360 grade.

\left ( \frac{1}{2} \right ) omwenteling = 180 grade.

\left ( \frac{1}{4} \right ) omwenteling = 90 grade.

\left ( \frac{1}{360} \right ) omwenteling = 1 graad

'n Hoek wat \left ( \frac{1}{4} \right ) omwenteling groot is, noem ons 'n **regte hoek**.

regte hoek = 90 grade.
senter|duimnael
'n Hoek wat \left ( \frac{1}{2} \right ) omwenteling groot is, noem ons 'n **gestrekte hoek**.

gestrekte hoek = 180 grade.
senter|duimnael
'n Hoek wat kleiner as 'n regte hoek is, noem ons 'n **skerphoek**.

'n Hoek wat groter as 'n regte hoek maar kleiner as 'n gestrekte hoek is, noem ons 'n **stomphoek**.
Neutronsluiter

'n **Neutronsluiter** is 'n toestel wat by 'n deeltjieversneller gebruik word om 'n bundelpyp tydelik te blokkeer sodat neutrone nie daarmee langs kan ontsnap nie.

Tydens die werking van 'n deeltjieversneller slaan die hoëenergiedeeltjiebundel soms teen 'n stilstaande voorwerp vas. Dit kan doelbewus gebeur, byvoorbeeld tydens 'n verstrooiingseksperiment of die opstelling van die masjien, of dit kan onbedoeld wees, soos wanneer 'n onderdeel wanfunksioneer en die bundel per ongeluk teen die kant van die bundelpyp vasslaan. In albei gevalle word 'n groot aantal neutrone tydens hierdie botsings vrygestel (hulle word uit die stilstaande atome se kerne losgeslaan). Sulke neutrone is 'n vorm van ioniserende straling, en kan skade aan biologiese weefsel, soos dié van mense, aanrig. Dit is dus belangrik om alle bundelpype wat na gebiede lei waar mense moontlik aanwesig kan wees, tydelik met neutronsluiters te blokkeer. Indien daardie gebiede in 'n latere stadium (nadat mense ontruim is) weer vir eksperimente gebruik word, kan die neutronsluiters teruggetrek word om die bundelpyp oop te maak.

Neutronsluiters bestaan gewoonlik uit 'n groot blok lood of staal, wat meganies rondgeskuif kan word sodat dit die bundelpyp óf heeltemal blokkeer óf heeltemal ooplaat. Hierdie meganisme word dan in 'n lugdigte omhulsel geplaas sodat geen lug in die bundelpyp kan inkom tydens die oop- en toemaak nie, aangesien dit belangrik is om die vakuum in die bundelpyp te bewaar.
Mass Rapid Transit (Singapoer)

duimnael|280px|Die Metro in Singapoer
Die **Mass Rapid Transit Singapore** (**MRTS**, letterlik vertaal: snelmassavervoerstelsel) is die amptelike benaming vir die openbare vervoernetwerk van die metro en 'n ligte stelsel in die land Singapoer. Die netwerk bestaan uit 4 metrolyne en 3 ligte treinlyne. Daar is meer lyne in ontwikkeling.
* Noord-Suidlyn, metrolyn gedeeltelik ondergronds
* Oos-Weslyn, metrolyn gedeeltelik ondergronds
* Noord-Ooslyn, metrolyn geheel ondergronds
* Sirkellyn, metrolyn geheel ondergronds en slegs sentraal in die stad Singapoer.
* Downtownlyn, metrolyn geheel ondergronds; dié lyn is nog in aanbou.
* Drie ligte spoorlyne, almal bogronds.

## Aanlê 
regs|duimnael|'n Roete-inligtingpaneel by 'n Metrostasie
In Mei 1982 het die regering toestemming gegee om met die aanleg te begin. Die koste was begroot op 5 miljard Singapoer-dollar en die projek moes teen 1992 voltooi wees. 'n Gedeelte van die Noord-Suidlyn word eerste aangelê omdat Orchardweg en die sentrale sakedistrik die drukste gebiede was. Die aanvanklike sisteem met 'n gedeeltelike Noord-Suidlyn en 'n gedeeltelike Oos-Weslyn was 67 kilometer lank en het 42 stasies, waarvan 27 bogronds en 15 ondergronds is. Op 14 Oktober 1983 word die *MRT Corporation* opgerig om die werk van die "Provisional Mass Rapid Transit Authority" oor te neem. Op 7 November 1987 word die eerste deel van die stelsel vir die publiek geopen. Minister-president Lee Kuan Yew open die stelsel amptelik op 12 Maart 1988. Die res van die stelsel is in Julie 1990 voltooi, steeds 2 jaar voor skedule.

## Betaling 
'n Enkele reis varieer in prys van S$ 0.80 tot S$ 1.80.

Die meeste passasiers gebruik 'n kontaklose slimkaart met die naam EZ-Link, 'n stelsel wat byna dieselfde is as die *Octopus*kaart in Hongkong. 'n Reisiger hou slegs sy kaart bo die toegangsdeure by die stasie as hy binnekom en weer vertrek, dan word die bedrag outomaties van die kaartsaldo afgetrek.

## Skematiese kaart van netwerk/roetes 
800px
Antonio Tajani

**Antonio Tajani** (4 Augustus 1953, Rome) is 'n Italiaanse politikus, 'n voormalige lid van die Europese Kommissie en voormalig president van die Europese Parlement. Hy is 'n lid van Forza Italia, Silvio Berlusconi se party en het sy woordvoerder gewees. In Brussel was hy 'n lid van die EPP gewees.

Tajani is sedert 22 Oktober 2022 vise-premier en minister van buitelandse sake.

## Europese Parlement 
In Januarie 2017 het hy met 351 teen 282 stemme die kandidaat van die Sosialiste Mr. Pittella verslaan en is hy as opvolger van die Duitser Martin Schulz tot president van die Europese Parlement gekies.

## Verwysings
Martin Schulz

**Martin Schulz** (20 Desember 1955, Hehlrath - ) is 'n Duitse politikus. Hy is die leier van die SPD (Sosiaal-Demokratiese Party) en 'n kanselierskandidaat in die verkiesings van 2017. Hy het twee termyne as president van die Europese Parlement gedien.

Martin Schulz word in 1986 die jongste burgemeester van Noordryn-Wesfale en word in 1994 lid van die Europese Parlement. Hy raak bekend deurdat hy verklaar dat die Italiaanse eerste minister 'n belangekonflik het omdat hy ook 'n sake-eienaar in die mediabedryf is. Berlusconi verklaar dat Schulz in 'n fliek die rol van 'n konsentrasiekampleier sou kon vervul. In 2012 word Schulz president van die parlement en staan in dié amp tot 2017 wanneer hy vervang word deur Tajani, wat ironies genoeg uit Berlusconi se party kom. Hy is 'n baie sterk voorstander van die uitbreiding van die parlement se bevoegdhede en werk saam met die president van die Kommissie, Jean-Claude Juncker, en dié van die Europese Raad, Donald Tusk. Hierdie drietal is verantwoordelik vir die "geen onderhandelings sonder kennisgewing"-politiek wat die EU se antwoord is op die Brexit-referendum in die Verenigde Koninkryk in Junie 2016.

Ná sy aftrede as president van die Europese Parlement keer hy terug na die nasionale politiek van Duitsland. Dit is 'n ongewone ontwikkeling. Gewoonlik gaan nasionale politici na Brussel en nie andersom nie. Hy word verkies tot leier van die SPD en opponent van Angela Merkel in die verkiesings van 2017.

## Verwysings 
## Eksterne skakels 
*  Amptelike webwerf
Vakuum

duimnael|Klokglas met suier-vakuumpomp vir eksperimente.

'n **Vakuum** is 'n ruimte sonder materie en sonder druk. In die omgangstaal word daar dikwels ook van 'n **lugleegte** gepraat. In 'n perfekte vakuum is daar 'n druk van 0 pascal (Pa).

Die term vakuum word gewoonlik gebruik vir:
* In fisika verwys dit na 'n materiaalvrye ruimte, wat nie noodwendig veldvry is nie (dit kan byvoorbeeld lig bevat).
* In ingenieurswese verwys dit ook na 'n ruimte waar die lugdruk laer as atmosferiese druk is.

## Bronne 
* 
* 

## Eksterne skakels 
* www.nevac.nl - de Nederlandse Vacuümvereniging NEVAC
Rifakwarium

[duimnael|’n Rifakarium in [Monaco.]]

’n **Rifakwarium** is ’n see-akwarium wat hoofsaaklik lewende korale en ander ongewerweldes uit die see bevat, sowel as vis wat ’n rol speel in die handhawing van die tropiese koraalrifomgewing. ’n Rifakwarium het skerp lig nodig, asook water wat beweeg en stabieler waterchemie as ander see-akwariums. Besluite oor watter rifdiere gebruik moet word en watter by mekaar pas, moet versigtig geneem word.

## Diere 
### Vis
* Amphiprioninae
* Acanthuridae
* Gobiidae

### Ongewerweldes 
* *Caulastrea furcata*
* *Euphyllia divisa*
* *Euphyllia ancora*
* *Heteroxenia*-spesies
* Mussidae
* *Zoanthus*-spesies
* *Briareum violaceum*
* Alpheoidea

## Verwysings 
## Eksterne skakels 
* RTAW Reefpedia, a Reef Keeping wiki maintained by the Marine Aquarium Societies of Australia
* Reefland Reef Aquarium Forum
*
*15px Hierdie artikel is vertaal uit die Engelse Wikipedia
Manchester-aanval van 2017

Op 22 Mei 2017 ontplof 'n bom in die voorportaal van die 21&nbsp;000-sitplek Manchester Arena in Manchester, Verenigde Koninkryk, nes Ariana Grande se konsert daar tot 'n einde kom. Salman Ramadan Abedi was die 22-jarige man wat volgens berigte die aanval uitgevoer het deur gebruik te maak van 'n tuisgemaakte bom.

Die Islamitiese Staat het die slagting as 'n "aanval op Kruisvaarders" beskryf en het gewaarsku dat swaarder aanvalle teen "aanbidders van die Kruis" beplan word. Die aanval is die dodelikste terreurdaad in die Verenigde Koninkryk sedert Islamitiese terroriste bomme op Londense treine op 7 Julie 2005 laat afgaan het.

## Verwysings
James McDivitt

**James Alton "Jim" McDivitt** (10 Junie 1929 - 23 Oktober 2022) was 'n voormalige Amerikaanse toetsvlieënier, Amerikaanse Lugmagvlieënier, lugvaartingenieur en NASA-ruimtevaarder wat in beide die Gemini- en Apollo-programme gevlieg het. Hy was in beheer van Gemini 4 toe Edward White die eerste Amerikaner geword het om in die ruimte te wandel. Hy was ook die bevelvoerder van Apollo 9 – wat die eerste volledig bemande vlug was  – en ook die eerste toetsvlug gedoen het met die Apollo-maanmodule.

Hy was later in beheer van die maanlandingoperasies en was ook die Apolloruimteprogrambestuurder van 1969 tot 1972.

## Sien ook 
* Ruimtevaardergroep 2

## Eksterne skakels 
*
Paul-Henri Spaak

**Paul-Henri Spaak** (25 Januarie 1899, Schaerbeek – 31 Julie 1972, Brussel) was 'n Belgiese staatsman wat 'n groot rol in die Europese eenwording gespeel het.

duimnael|links|Vlnr. Spaak (B), Drees (NL), Dupong (Lux), Benelux-konferensie Maart 1949
Hy lieg oor sy leeftyd om aan die Eerste Wêreldoorlog deel te kan neem, maar hy word gevange geneem en word 'n krygsgevangene van die Duitsers. Ná die oorlog studeer hy regte aan die *Université libre de Bruxelles* en verdedig talle Kommuniste. Hy word lid van die Sosialistiese Party in 1920 en parlementslid in 1932. In die kabinet van Paul Van Zeeland word hy minister van Vervoer (1935) en Buitelandse sake (1936). Hy word eerste minister in 1938.

Tydens die Tweede Wêreldoorlog is hy in ballingskap in Engeland en hy word daar minister van buitelandse sake in die Belgiese regering in ballingskap. Hy stig saam met ander regerings in ballingskap die Benelux. Eerste probeer hy ook om Frankryk daarin te betrek, maar die Franse wil dat die Britte ook meedoen, wat hulle weier. Op 21 Oktober 1943 word die Benelux-verdrag tussen Nederland, België en Luxemburg geteken. Die tolooreenkoms volg op 5 September 1944.

In 1944 keer Spaak terug na Brussel. In 1945 word hy die eerste voorsitter van die eerste sitting van die Algemene Vergadering van die Verenigde Nasies.

Hy word ook die eerste voorsitter van die Parlementêre Assemblee van die Europese Gemeeskap vir Steenkool en Staal, wat later die Europese Parlement sal word.

Spaak was 'n groot proponent van Europese integrasie. Hy stel, met steun van die Benelux, in 1955 op die Konferensie van Messina voor om die Steenkool en Staal-gemeenskap aan te vul met 'n gemeenskaplike mark, 'n geïntegreerde transportstelsel en 'n gemeenskap vir kernenergie. Dit word in 1958 verwesenlik in die EEG en Euratom. Hy onderteken hierdie Verdrag van Rome vir België.

Van 1953 tot 1957 het hy ook burgemeester van Sint-Gillis gewees.

## Verwysings
Frank Borman

**Frank Frederick Borman** (14 Maart 1928 – 7 November 2023; Kolonel) was 'n afgetrede vlieënier in die Amerikaanse Lugmag, lugvaartingenieur, toetsvlieënier en Nasa-ruimtevaarder. Hy het 'n 14-daguithourekord in die ruimte in Gemini 7 opgestel. Hy was bekend as die bevelvoerder van Apollo 8, die eerste missie wat om die Maan gevlieg het. Tesame met sy bemanning van Jim Lovell en William Anders was hulle die eerste van 24 mense wat om die Maan gevlieg het.

Hy was ook deel van die komitee wat die brand op Apollo 1 ondersoek het. Borman en sy twee bemanningslede is in 1968 as *Time* se Persone van die Jaar aangewys ter erkenning vir hulle harde werk.

Nadat hy Nasa verlaat het word hy die hoof- uitvoerende beampte van *Eastern Air Lines*, 'n pos wat hy beklee het van 1975 tot 1986. Hy het die *Congressional Space Medal of Honor* ontvang.

Hy was ook deel van die span wat die Mosambiekse vliegtuigongeluk, waarin president Samora Machel gesterf het, ondersoek het.

## Sien ook 
* Ruimtevaardergroep 2

## Bronnelys 
* 
* 

## Eksterne skakels 
*
Netwerk24

**Netwerk24** is die grootste Afrikaanse digitale intekennuusdiens. Die huidige redakteur is Henriëtte Loubser. Netwerk24 se joernaliste werk digitaal-eerste, met die inhoud wat dan ook vloei na Media24 se dagblaaie *Beeld*, *Die Burger* en *Volksblad*. Intekenare het ook digitale toegang tot die inhoud van die Sondagkoerant *Rapport* en tot die inhoud van voorste Afrikaanse tydskrifte, insluitend *Huisgenoot, Sarie, Kuier, Tuis, Weg!/Ry&Sleep, Baba&Kleuter* en die ATKV se Taalgenoot.

Daarbenewens bied Netwerk24 ’n verskeidenheid ander inhoud – van toegang tot al *Kook en Geniet* se resepte en ’n speletjiesaanbod wat daaglikse blokraaisels en sudoku's insluit, tot blitssepies wat spesiaal vir die webtuiste vervaardig is met bekende Afrikaanse akteurs in die rolverdeling, videodokkies, luisterboeke, podsendings, regstreekse videouitsendings van groot nuusgebeure, video-onderhoude met groot nuusmakers en meesterklasse oor als van wyn tot geestesgesondheid en fiksheid.

## Redakteure 
* Liesl Pretorius (1 Augustus 2014 - 31 Augustus 2015)
* Adriaan Basson (September 2015 - 31 Maart 2016)
* Jo van Eeden (1 April 2016 - 31 Mei 2017)
* Henriëtte Loubser (1 Junie 2017 - nou)

## Verwysings 
## Eksterne skakels 
*  Amptelike webwerf
Roger Moore

**Sir Roger George Moore** KBE ([mɔər]; * 14 Oktober 1927, † 23 Mei 2017) was 'n Engelse akteur. Gedurende sy loopbaan, wat oor sewe dekades gestrek het, het hy - naas rolle in televisiereekse soos *The Saint* (as Simon Templar, tussen 1962 en 1969) en *The Persuaders* - veral bekendheid verwerf as Britse geheime agent James Bond. Hy was die derde akteur ná Sean Connery en George Lazenby wat dié rol vertolk het. Tussen 1973 en 1985 het hy sewe keer as Bond op die silwerdoek verskyn.

Roger Moore het baie van sy tyd aan humanitêre werk gewy, onder meer as Unicef-ambassadeur (sedert 1991). Vir sy bydraes tot liefdadigheidsdienste is Moore in 2003 deur koningin Elizabeth II tot ridder geslaan. Tot sy afsterwe het Roger Moore in Crans-Montana in die Switserse kanton Valais/Wallis en in Monaco gebly nadat hy jare lank 'n chalet in Gstaad (kanton Bern) bewoon het. In Switserland het Moore verskeie kere opgetree in advertensieveldtogte vir groot Switserse ondernemings, waaronder SBB (Switserse Federale Spoorweë) en die lugredery Swiss.

Op 23 Mei 2017 het Roger Moore se kinders in hul amptelike Twitter-rekening bekend gemaak dat die akteur "ná 'n kort en dapper stryd teen kanker" in sy huis in Switserland oorlede is. Hy word oorleef deur sy vrou, Kristina Tholstrup, en drie kinders.

## Verwysings 
## Belangrike werke deur Moore 
* *My Word is My Bond*. Michael O’Mara Publications, 2008, 
* *Roger Moore as James Bond – Roger Moore’s Own Account of Filming LIVE AND LET DIE*. Macmillan, 1973.

## Bronnelys 
* John Williams: *The Films of Roger Moore.* Barnden Castell Williams Limited, London 1974, .
* Paul Donovan: *Roger Moore.* Virgin Books, 1983, .
* Roy Moseley, Philip Masheter, Martin Masheter: *Roger Moore: A Biography.* New English Library, Sevenoaks 1985, .
* Gareth Owen, Oliver Bayan: *Roger Moore – His Films and Career.* Robert Hale, 2002, .

## Eksterne skakels 
* Peter Bradshaw: *Roger Moore: a modest, self-deprecating James Bond who brought some serious aplomb*. In: *The Guardian*, 23 Mei 2017
1977 Suid-Afrikaanse Grand Prix

Die **1977 Formule Een Suid-Afrikaanse Grand Prix** het op Saterdag 5 Maart op die Kyalami Grand Prix-renbaan naby Johannesburg, Suid-Afrika plaasgevind. Dit was die eerste wedren van die 1977-kampioenskapseisoen en is deur Niki Lauda in sy Ferrari gewen.

Onder die Formule Eenwedrenne wat by Kyalami gehou is, staan die 1977 Grand Prix uit weens die noodlottige ongeluk wat die lewens van veiligheidsbeampte Frederick Jansen van Vuuren en bestuurder Tom Pryce geëis het.

## Renuitslag 
## Statistiek
CS50

**CS50** (**Computer Science 50**, "Rekenaarwetenskap 50") is 'n op-kampus en aanlyn inleidende kursus in rekenaarwetenskap wat deur Harvard-universiteit, Yale (sedert 2016), en in Amerikaanse hoërskole as 'n gevorderde (Engels: *advanced programme, AP*) vak aangebied word. Die programmeertaal waarin CS50 aangebied word, is Python. Die kursus se bronmateriaal is gratis beskikbaar, en sertifikate vir suksesvolle voltooiing van die kursus kan teen 'n fooi bekom word. Met 800 studente en 102 personeellede is die op-kampus weergawe van die kursus Harvard se grootste kursus.

## Verwysings 
## Eksterne skakels 
*  Amptelike webwerf
*  CS50 op iTunes U
*  CS50 op edX
Henriëtte Loubser

[duimnael|regs|Henriëtte Loubser aan die woord tydens die viering van *[Huisgenoot* se 100ste jaargang op 20 Mei 2016.]]

**Henriëtte Loubser** (gebore Anderson, 24 Desember 1966 in Bloemfontein, Suid-Afrika) was redakteur van *Huisgenoot* tot 31 Mei 2017, waarna sy van 1 Junie 2017 af redakteur van Netwerk24 geword het.

## Agtergrond 
Sy matrikuleer aan die Hoërskool Jim Fouché en studeer kommunikasiekunde aan die Universiteit van die Vrystaat. Daarna behaal sy 'n honneursgraad in kommunikasiekunde deur Unisa.

Sy was onder meer nuus- en assistentredakteur van *Huisgenoot*, senior assistentredakteur van *Sarie* en adjunkredakteur van *Die Burger* voordat sy in 2012 as redakteur van *Huisgenoot* aangestel is.

## Verwysings 
## Eksterne skakels 
* 
*  Who's Who
Thomas P. Stafford

**Thomas Patten "Tom" Stafford** (17 September 1930 - ; Luitenant-generaal, Amerikaanse Lugmag) is 'n voormalige Amerikaanse lugmagoffisier, toetsvlieënier en NASA-ruimtevaarder. Hy het twee missies op Gemini-ruimtetuie voltooi, (Gemini 6A en Gemini 9A) en was in 1969 in bevel van Apollo 10, die tweede bemande missie na die Maan; hy was die eerste persoon om 'n maanmodule daar te vlieg. Hy was deel van die Ruimtevaardergroep 2-inname.

In 1975 was hy die bevelvoerder van die Apollo-Soyuz toetsprojekvlug; die eerste gesamentlike Amerikaanse-Sowjetruimtetog. Hy was daardie stadium 'n Brigadier-generaal en word die eerste generaal om in die ruimte te vlieg. Hy was die eerste lid van sy Vloot Akademieklas om 'n een, twee en later driestergeneraal te word.

Hy het ses missies voltooi waar daar met ruimtetuie gedok is en het in die proses 507 uur in die ruimte deurgebring. Hy het meer as 120 verskillende vliegtuie, helikopters en drie verskillende tipe ruimtetuie gevlieg.

## Eksterne skakels
Neil Powell

**Johannes Daniel "Neil" Powell** (* 28 Junie 1978) is 'n voormalige Suid-Afrikaanse sewesrugbyspeler (Blitsbokke) en voormalige afrigter van die Suid-Afrikaanse sewesrugbyspan. Tans is hy die direkteur van rugby by die Sharks in Durban. Hy is die enigste persoon wat die Sewes-wêreldreekstitel as speler en afrigter gewen het.

## Eksterne skakels 
*
Tuinaffodil

Die **tuinaffodil** (*Narcissus pseudonarcissus*) is 'n bolplant wat oorspronklik uit Europa kom en aan die blomfamilie Amaryllidaceae behoort. Hulle word ook soms narsings genoem.

Kenmerkend van die affodil, is die duidelike trompetkroon. Die bekendste is die heldergeel, alleenstaande blomme wat tot 8&nbsp;cm lank kan word. Affodille is bolgewasse met riemvormige blare. Die blomme wissel van taamlik groot tot baie groot. Deur kruisings en verdeling is enkel- en dubbelblomme ontwikkel. Hulle kom alleenstaande of in trosse voor, en die kleure wissel van wit tot geel met geel of oranje trompetkrone met 'n wit of geel kroonblaaragtergrond. Daar bestaan selfs 'n wit variëteit met geel trompet en 'n oranje kartelrandjie (*Narsing tazzetta*).

Sommige variëteite het byna geen geur nie, terwyl ander soorte weer 'n skerp geur het.

Aanvanklik was die *N. tazzeta* die belangrikste kwekersblom, maar vandag vervul die gewone geel affodil (*N. pseudonarcissus*), die rol. In Suid-Afrika word die affodil begin Maart geplant om in die laat winter en vroeë lente te blom. Hulle het behoorlike humusryke en vrugbare grond nodig. Affodille is uitstekende snyblomme.

## Verwysings